《斋居述怀》
清代·承龄

郎署简趋谒，永昼罢拘束。暂谢车马扰，稍觉形神属。

虚庭冷清飙，芳阶旷遥瞩。疏花改春荣，繁阴敷夏绿。

感兹生意成，悟彼化机促。遐心寄缥缃，深襟托醽醁。

惭无沧海略，久索金门粟。仲生述乐志，老氏贵止足。

逐物讵有涯，驾贪期不辱。仕隐希古人，庶几企高躅。

作者简介：清满洲镶黄旗人，裕瑚鲁氏，字子久，一字尊生。道光十六年进士，历官至贵州按察使。工词，诗亦清新雅健。有《大小雅堂集》。